Kraftige reaksjoner etter massivt missilangrep i Ukraina
Angrepet i Ukraina er trolig det største så langt denne vinteren. Natt til lørdag hagler reaksjonene under et hastemøte i FNs sikkerhetsråd. Fredag morgen var kartet som viser aktive flyalarmer i Ukraina, helt rødt.  – Fienden fyrte av et massivt missilangrep, sier talsperson for luftforsvaret Jurij Ignat, i en TV-sendt uttalelse. Det ukrainske luftforsvaret skriver på Telegram at droner, kryssermissiler og ballistiske missiler ble brukt i angrep mot landet. Minst 30 mennesker er drept og 160 skadet i angrep mot minst fem byer, opplyser innenriksminister Ihor Klymenko på Telegram. Ett av missiltreffene ble fanget på film i Kyiv: – En strøm av løgner Fredag kveld har FNs sikkerhetsråd hatt et ekstraordinært hastemøte om situasjonen. Flere ambassadører fordømmer angrepet og ber om at krigen avsluttes. Albanias representant, Ferit Hoxha, beskriver det hele som «et russisk signaturangrep»: – Et sykehus, et kjøpesenter, en togstasjon, utdanningsinstitusjoner og boliger ble truffet simultant, sier han, og legger til: – Russland sier de alltid går etter militære mål, men i virkeligheten er det snakk om sivile og kritisk infrastruktur om og om igjen. Russlands FN-ambassadør, Vasilij Nebenzia, sier at russiske styrker kun angrep militær infrastruktur.  Derimot hevder han at det er Ukrainas luftvernsystemer som er ansvarlig for sivile tap. Storbritannias representant, Barbara Woodward, sier at det kun er Russland som har skyld i «tragedien»: – Resten er en strøm av løgner og desinformasjon, sier Woodward ifølge Reuters. – Uakseptabelt – Norge fordømmer Russlands massive drone- og missilangrep mot ukrainske byer. Angrep på sivile er uakseptabelt. Våre tanker går til ofrene, skriver utenriksminister Espen Barth Eide på X. USAs president Joe Biden sier angrepene viser at Russland forsøker å utslette nabolandet. – Dette er en krass påminnelse til verden om at etter nesten to år med denne ødeleggende krigen, så er Putins mål fortsatt uendret, sier Biden. EUs utenrikssjef Josep Borrell kaller angrepene mot flere ukrainske byer feige og barbariske – og nok et angrep på uskyldige sivile. FNs menneskerettssjef Türker Volk sier han er sjokkert og ber Russland stanse angrepene umiddelbart. – Det største angrepet så langt – Det er nok det største angrepet så langt i vinter, og blant de aller største siden invasjonen startet i februar i fjor, sier Tom Røseth, som er hovedlærer i etterretning ved Forsvarets høgskole. I en melding natt til lørdag beskriver også The Institute for the Study of War (ISW) angrepet slik. – Angrepet ser ut til å være en kulminasjon av flere måneder med russisk eksperimentering med ulike drone- og missilkombinasjoner, samt forsøk på å teste ukrainsk luftvern, skriver tankesmien. President Volodymyr Zelenskyj hevder Russland brukte nesten alle våpen i sitt arsenal. Det inkluderte droner, krysserraketter og S-300 luftvernraketter. – Vi vil uten tvil svare på disse terrorangrepene, og vi vil fortsette å kjempe for sikkerheten til hele vårt land, alle våre byer, og alle våre innbyggere. Russisk terror må og vil tape, sier han. Ombygd luftvern som våpen Det ble registrert 22 missiler i Ukrainas nest største by, Kharkiv. Byen ligger ikke langt unna grensen til Russland i nordøst.  Ifølge Reuters er en drept og åtte skadet. Sykehus, boligbygg og et industribygg skal også være truffet. – Det har vært en høy konsentrasjon i Kharkiv. Den byen er innenfor rekkevidde av S-300-luftvernraketter, som Russland har omfigurert til å ta bakkemål, forklarer Røseth ved Forsvarets høgskole. Han forteller at rakettene fra S-300 er ballistiske missiler. – De er veldig vanskelig å skyte ned, men ikke så presise. De virker for å skade, uten å treffe så nøyaktig, sier Røseth. Det er meldt om skader på sivil infrastruktur og trøbbel med strømforsyningen i fire regioner. Samtidig hevder Ukrainas militære å ha skutt ned flesteparten av missilene og dronene. – Det kan være at mange av de skadene vi ser er nedskutte objekter, som ikke har truffet sitt mente mål, sier Røseth. Han peker på at strømforsyningen er kuttet flere steder, og at det er sannsynlig at Russland har forsøkt å ramme nettopp strømmen. – Jeg vil nok også anta at russerne har forsøkt å gå etter militære mål, som vestlige våpensystemer, forklarer Røseth. Hvorvidt noen av missilene som kom seg gjennom ukrainsk luftvern nådde sine mål, er ikke kjent. – At de klarer å skyte ned opp mot 95 prosent av luftangrepene er blitt vanlig. Det de ikke klarte å skyte ned, var nettopp det i Kharkiv, hvor Russland bruker de ombygde rakettene som går høyt opp og raskt ned.  Flere skadede i Kyiv Minst to mennesker ble drept i Kyiv, og en metrostasjon som brukes som tilfluktsrom, skal ha fått skader. Kyivs borgermester Vitalij Klitsjko skriver på Telegram at fire personer ble berget ut av et bygg under oppføring som ble truffet. Ordføreren i Dnipro Borys Filatov skriver at det er døde og skadede i byen som følge av angrep, ifølge den ukrainske allmennkringkasteren Suspilne. De skriver at en barselklinikk skal være blant byggene som er truffet i Dnipro. Reuters melder at fire er drept i byen. Ifølge Suspilne ble en boligblokk i Lviv truffet i morgentimene fredag. Minst én skal være drept og tre skadet, skriver Reuters. Reuters skriver at to er drept og minst 15 skadet, blant dem to barn, etter at boligblokker i Odesa ble truffet. Mulig svar Andre juledag tok det ukrainske luftforsvaret æren for å ha senket et russisk landgangsskip ved Krim-halvøya. Røseth sier det er naturlig å se fredagens massive angrep i sammenheng med det. – Russerne har fått betydelige tap i det siste, så det er vel kanskje et svar på det, at de ønsker å signalisere at de fortsatt har missilkapasiteter de antas å ha bygget opp til vinteren, for å angripe energiforsyningen og andre mål i Ukraina. Samtidig har russerne taktisk fremgang langs østfronten, forteller Røseth. – Det er begrenset, men de har noe taktisk vinning, spesielt i Donetsk fylke. Det er ukrainsk forsvarsposisjonering i området, så det virker som at Ukraina har uttømt sine muligheter til en motoffensiv slik de hadde.  Ifølge Røseth har Ukraina et sterkt behov for mer artilleriammunisjon. – Det er alvorlig, og spesielt inn mot vinteren. Vi øker produksjonen i vesten, men ikke til nivået som trengs, sier han.
Minst 30 mennesker skal være drept og 160 skadet i russiske angrep mot minst fem ukrainske byer det siste døgnet.  Fredag kveld samlet FNs sikkerhetsråd seg til hastemøte for å diskutere angrepet. En ekspert mener angrepet kan være en respons til tidligere tap i Russland. Norge har fordømt angrepet.